title: Babieca
text: A palabra babieca reendreza enta iste articlo. Ta atros usos se veiga Babieca (desambigación).
  
  As babiecas u babiacas en a zona pirenenca, como en atras zonas cholivas u chotivas, son os nombres comuns que reciben en aragonés as aus rapinyaderas nocturnas medianas (de la mida d'un torcazo, aproximadament), con uellos negros y diferents colors de plumache, de regular claras, que habitan y nidifican a sobén en as construccions humanas como falsas y pallers. As aus que mas a sobén reciben istas denominacions son as especies d'o chenero Tyto, miembros d'a familia Tytonidae.
  
  As babiecas emiten un tulido agudo, con timbre metalico, que ye caracteristico y diferenciau d'os reclamos que tienen atras rapinyaires nocturnas. Como animals nocturnos, se siente ixe tulido mas a sobén que se vei a l'au, y en chunto con l'aspecto pantasmal que pueden aparentar, en especial con puca luz por estar de colors claras y blancas, as babiecas s'han feito un puesto especial en o imachinario popular, asociando-se no pocas vegadas con o fusco-musco, supersticions relacionadas con a muerte, u s'ha plegau a considerar-las creyaturas cuasi mensacheras entre o mundo d'os muertos y o d'os vivos. Todas as creyencias relacionadas con istes animals careixen de fundamento y son supersticiosas.
  
  Nombres comuns 
  
  En l'Alto Aragón y en cheneral en o dominio lingüistico de l'aragonés istes animals reciben diferents nombres:
  
  Babiecas 
  
  En a Chacetania,  l'Alto Galligo y especialment en Sobrarbe y l'Alta Ribagorza aragonesoparlant se documenta formas relacionadas con a palabra babieca. Formas variants d'ista palabra son babiaca, documentada en a val de Vió  y a de Chistau,  babueca, y fabieca que se documenta en a val de Benás.
  
  D'alcuerdo con Brian Mott, a orichen etimolochica d'o zoonimo babieca ye una onomatopeya.
  
  Cholivas 
  
  A palabra choliva se documenta en una faixa de territorio que va dende Rodellar, en a cantonada mas occidental d'o Semontano de Balbastro dica Monesma y Caixigar, en a baixa Ribagorza.
  
  A etimolochía mas acceptada d'ista palabra ye una radiz chermanica, <*ŭwwĭlô, que significaría lo mesmo.
  
  Referencias 
  
  Zoonimia
  Strigiformes
  Aus de presa